
הנדון: התניית השתתפות בתכנית "מיגו" בהצגת אישור מרשויות צה"ל  
דרישה לפעול ליישום החלטת בית המשפט העליון מיום 26.4.2026 בבג"ץ 5819/24
סימוכין: מכתבינו מהימים 20.11.2025, 3.12.2025, 29.12.2025

בשם התנועה למען איכות השלטון בישראל, ע"ר (להלן: "התנועה"), אנו מתכבדים לפנות אליכם כדלהלן:‏  ‏12.5.2026; ‏כ"ה באייר תשפ"ו


1. על פי פסק הדין שניתן בבג"ץ 5819/24 התנועה למען איכות השלטון בישראל ואח' נ' שר הביטחון ואח' (19.11.2025) אין לאפשר המשך מתן הטבות הניתנות בקשר ישיר או עקיף להשתמטות מחובת הגיוס. עוד נקבע שעל המדינה לגבש מדיניות אכיפה אפקטיבית, שוויונית ומידתית, בין היתר במישור הכלכלי.  

2. בהודעת העדכון מטעמה מיום 30.3.2026 פירטה המדינה את כלל ההטבות, הסיוע, הסיבסוד ומנגנוני תמיכה אחרים הניתנים באמצעות משרדי הממשלה או בשיתוף עימם, אשר עשויים להיות בעלי זיקה ישירה או עקיפה להשתמטות מחובת הגיוס (להלן: "הודעת העדכון"). 

3. ביחס למימון משרד העבודה את תכנית "מיגו" ציינה המדינה בפסקאות 159 – 160 להודעת העדכון שאמנם תנאי להשתתפות בתכנית הוא הסדרת המעמד מול רשויות הצבא ואולם עד כה די היה בהצהרה של המשתתף כי תנאי זה מתמלא. המדינה מוסיפה ומציינת שמעתה ואילך יידרשו המשתתפים כתנאי לקבלה לתכנית להציג מסמך מתאים מרשויות צה"ל המוכיח כי אכן הסדירו מעמדם מולו. 

4. בהחלטת בית המשפט העליון בבג"ץ 5819/24 התנועה למען איכות השלטון בישראל ואח' נ' שר הביטחון ואח' (מיום 26.4.2026) הובהר בפסקה 17 להחלטה לגבי ההטבות שלכאורה קבלתן כבר מותנית בהסדר מעמד מול רשויות הצבא כך (ההדגשה אינה במקור):

"לגבי הקבוצה הראשונה – מן האמור בהודעת העדכון עולה כי ממילא, לפי המצב הנורמטיבי הקיים, קבלת ההטבות שבקבוצה זו מותנית בהסדרת מעמד מול הצבא, כאשר הפעולות הנדרשות לשם טיוב יִשׂוּמה של הדרישה האמורה הן טכניות בעיקרן. על כן, לא נדרשות לגבי קבוצה זו הוראות אופרטיביות נוספות מצִדנו; ברי כי על הרשויות הרלבנטיות לפעול לאכיפת הדרישה באופן מיטבי, וכי יש להימנע ממתן הטבות למי שאינו ממלא אחר תנאי הזכאות."


5. תשומת לבכם להוראת בית המשפט בפסקה 32 להחלטה מיום 26.4.2026 כי עליכם להגיש עד יום 1.6.2026 הודעת עדכון לבית המשפט על כלל הפעולות שנעשו ולהתקדמות היישום גם ביחס להטבה הנדונה בפניינתנו זו.

6. לאור האמור הנכם נדרשים להודיע לנו עד ליום 31.5.2026 האם עידכן משרד העבודה את התנאים לקבלה ולהשתתפות בתכנית "מיגו" וכן כל נוהל או חוזר רלוונטיים אחרים של המשרד, כך שעל המשתתפים להציג מעתה מסמך מרשויות הצבא המוכיח כי הסדירו את מעמדם מולו כתנאי להשתתפותם בתכנית "מיגו". 


בברכה,

האגף הכלכלי
התנועה לאיכות השלטון
	



העתק:

עו"ד גלי בהרב-מיארה, היועצת המשפטית לממשלה, משרד המשפטים 

